Ilirjana Çollaku Tafa është emëruar Prokurore e Shtetit në Prokurorinë Themelore në Prishtinë, më datë 1 dhjetor 2016, me dekret të Presidentit të Republikës së Kosovës, ndërsa që nga muaji korrik 2021 ushtron funksionin e Prokurores së Shtetit në Prokurorinë Speciale të Republikës së Kosovës.

Nga viti 2009, znj. Çollaku Tafa ka qenë Këshilltare Ligjore pranë Misionit të Bashkimit Europian për Sundimin e Ligjit (EULEX), fillimisht në Zyrën e Prokurorisë së EULEX-it në nivel të Prokurorisë Themelore, e më vonë në Zyrën e Kryeprokurorit të EULEX-it deri në emërimin e saj në pozitën aktuale.

Gjatë periudhës 2002-2009 ka punuar në Institucionin e Ombudspersonit të Kosovës, në pozitat fillimisht Juriste Hetuese, pastaj është avancuar në pozitën e Udhëheqëses së Zyrës Regjionale në Pejë pozitë të cilën e ka ushtruar për tre vite, e më pas në Zyrën Qendrore në pozitën Juriste e Lartë.

Praktikën gjyqësore e ka kryer në Gjykatën e Qarkut në Mitrovicë, gjatë periudhës kohore 2001-2002.

Znj. Çollaku Tafa studimet themelore i përfundoi në Fakultetin Juridik të Universitetit të Prishtinës, në vitin 2001. Në vitin 2009 përfundoi studimet master në Drejtimin “Integrime Europiane dhe Legjislacion”, Program i organizuar nga Instituti CIFE (Nicë, Francë), në Universitetin UBT në Prishtinë. Ndërsa në vitin 2019 përfundoi studimet master në Universitetin Wake Forest në Karolinën e Veriut, SHBA, ku ka marë titullin "Master of Law in American Law" si dhe është specializuar në të Drejtën Penale.

Ka të përfunduar Shkollën për Integrime Europiane organizuar nga Fondacioni i Kosovës për Shoqëri të Hapur (KFOS); Provimin e Jurisprudencës organizuar nga Ministria e Drejtësisë; Provimin për Përmbarues Privat organizuar nga Ministria e Drejtësisë; si dhe ka marrë pjesë në shumë trajnime profesionale, të mbajtura brenda dhe jashtë vendit, nga lëmia e të drejtës penale, të drejtave të njeriut dhe bashkëpunimit juridik ndërkombëtar në çështjet penale.

Znj. Ilirjana Çollaku Tafa po ashtu ka kryer disa trajnime për trajnuese, të organizuara nga OSCE, Këshilli i Europës dhe Akademia e Drejtësisë së Republikës së Kosovës, për të cilat është certifikuar, ndërsa po ashtu është certifikuar edhe për kryerjen e kursit të organizuar nga Instituti Ndërkombëtar i Siracusës për Drejtësi Penale dhe të Drejta të Njeriut në Siracusa, Itali, me temë: “Kursi i dytë i Specializuar për Prokurorët e Rinjë mbi Drejtësinë Penale Ndërkombëtare dhe Bashkëpunimin Ndërkombëtar në Çështjet Penale”.

Është trajnuese e certifikuar nga Këshilli i Europës për platformën e kurseve online “Edukimi për të drejtat e njeriut për profesionistët ligjorë” (HELP) si dhe Trajnuese e Përkohshme e Akademisë së Drejtësisë së Kosovës për fushat: Drejtësia Penale-aspekti material dhe procedural; Bashkëpunimi Juridik Ndërkombëtar-legjislacioni dhe praktika dhe Të drejtat e Njeriut dhe Jurisprudenca e GjEDNJ.

Deri më tani, në periudha të ndryshme është angazhuar në cilësinë e trajnueses nga Akademia e Drejtësisë së Republikës së Kosovës gjatë realizimit të një sërë projektesh për trajnimin e gjyqtarëve dhe prokurorëve.